Landswye afsonderingsperiode verleng | Maroela Media
Pres. Cyril Ramaphosa het Donderdagaand aangekondig die algehele landswye afsondering van 21 dae, sal met twee weke tot die einde van April verleng word.
Hy het Donderdagaand die land toegespreek ná 'n vergadering van die beheerraad en gesprekke wat hy deur die loop van die dag met maatskaplike vennote gevoer het. Hy het ook met die premiers van die verskillende provinsies en leiers van alle politieke partye wat in die parlement verteenwoordig word, vergader.
Hy het Suid-Afrikaners bedank vir die samewerking, toewyding en geduld wat hulle tot dusver getoon het tydens die afsonderingsperiode om die verspreiding van die nuwe koronavirus (Covid-19) te voorkom.
"Sedert ek twee weke gelede die afsonderingsperiode aangekondig het, het die pandemie wêreldwyd vererger. Daar is tans 1,5 miljoen gevalle wêreldwyd en 90 000 sterftes is wêreldwyd aangemeld. Gesondheidstelsels is oorweldig. Selfs die mees ontwikkelde lande sukkel om die groot getal pasiënte te behandel en sukkel om genoeg mediese voorraad en personeel te bekom," het die president gesê. "Die verwoestende impak is dat talle persone reeds gesterf het."
Ramaphosa het gesê die wêreldwye bewyse is oorweldigend. "Dit bevestig ons besluit om 'n nasionale ramptoestand af te kondig en om 'n landswye algehele afsondering in te stel, was akkuraat en betyds. Dit is nog te vroeg om 'n besliste analise te gee oor die vordering van die siekte in Suid-Afrika, maar daar is voldoende bewyse om te wys dat die afsonderingsperiode werk.
"Sedert die afsonderingsperiode ingestel is, het die koers van nuwe gevalle beduidend verlangsaam. Van 1 170 bevestigde gevalle op 27 Maart staan ons tans op 1 934. In die twee weke voor die afsonderingsperiode was die gemiddelde daaglikse toename in nuwe gevalle ongeveer 42%. Sedert die aanvang van die afsonderingsperiode is die gemiddelde toename in nuwe gevalle ongeveer 4%.
"Alhoewel ons bewus is van die behoefte om meer toetse te doen om 'n beter prentjie te kry van die infeksiekoers, verteenwoordig dit werklike vordering.
"Die maatreëls wat ons ingestel het, soos om ons grense te sluit en openbare byeenkomste te verbied, en die veranderinge wat ons elkeen aangebring het in ons eie gedrag, het beslis die verspreiding van die virus verlangsaam.
"Die stryd teen die koronavirus is egter nog glad nie verby nie. Ons is nou eers aan die begin van 'n monumentale stryd wat al ons hulpbronne gaan verg. Ons kan nie ontspan nie, ons kan nie agteroorsit nie."
Ramaphosa het bygevoeg die regering leer uit die ervaring van ander lande. "As ons die afsonderingsperiode te vinnig of te skielik gaan staak, sal ons moontlik 'n reusagtige en onbeheerde heroplewing van die siekte beleef. Ons staan die kans om dan ons harde werk en opoffering die afgelope paar weke tot niet te maak.
Afsonderingsperiode word verleng
"Mede-Suid-Afrikaners. Ek staan vanaand voor julle en vra dat julle selfs langer sal uithou. Ek moet julle vra om groter opofferings te maak sodat ons land die krisis kan oorleef en sodat tien duisende lewens gered kan word.
"Ná sorgvuldige oorweging van die beskikbare bewyse, het die nasionale beheerraad besluit om die algehele landwye afsonderingsperiode met 'n verdere twee weke te verleng ná die aanvanklike 21 dae. Dit beteken dat meeste van die bestaande afsonderingsreëls in plek sal bly tot die einde van April.
"Ons sal die volgende paar dae gebruik om te evalueer hoe ons risiko-aangepaste maatreëls in plek kan stel om 'n gefaseerde herstel van die ekonomie kan verseker en kan seker maak dat sekere bedrywe terugkeer onder streng beheerde toestande."
Die president het gesê die besluit om die afsonderingsperiode te verleng, is nie ligtelik geneem nie. "As julle president is ek bewus van die swaar en groot las wat dit op julle gaan plaas. Ek is baie bewus van die impak wat dit op ons ekonomie gaan hê. Maar as ons nie nou hierdie moeilike maatreëls gaan instel nie, sal die koronavirus-pandemie ons oorweldig en uiteindelik die land verwoes.
"Ons wil almal ons ekonomie laat herleef, ons wil hê mense moet terugkeer werk toe, ons wil hê ons kinders moet teruggaan skool toe, ons wil hê mense moet weer vrylik kan rondbeweeg. Maar ons onmiddellike prioriteit moet wees om die verspreiding van die virus te voorkom en groot lewensverliese te verhoed."
Inligtingsentrum by WNNR ingerig
Pres. Ramaphosa het gesê 'n Covid-19-inligtingsentrum is by die Wetenskaplike en Nywerheidnavorsingsraad (WNNR) ingerig.
"Dié wêreldklassentrum sal boek hou van alle siftingsprosesse, toetse, isolasie en hospitalisasie deur die land. Sekere besmettingskernpunte is reeds geïdentifiseer. Die sentrum volg ook die verspreiding en erns van die siekte en sal ons in staat stel om ons fokus en hulpbronne aan te wend waar dit die meeste benodig word."
Impak op die ekonomie
"Die Werkloosheidsversekeringsfonds (WVF) het R40 miljard opsy gesit om werknemers te help wat nie sal kan werk nie, as deel van die poging om werksverliese te voorkom weens die afsonderingsperiode. Tot dusver is R356 miljoen reeds uitbetaal.
"Baie dankie aan alle werkgewers wat steeds hul personeellede betaal gedurende hierdie moeilike tyd en werkgewers wat met vakbonde en die regering saamwerk om hul werknemers te help om toegang te bekom tot dié voordele."
Ramaphosa doen 'n beroep op alle ondernemings om steeds hul verskaffers te bly betaal tot die mate wat hulle in staat is om dit te doen. "Dit sal verseker dat verskaffers self operasioneel kan bly en hul personeellede en eie verskaffers kan betaal. Ons moet alles in ons vermoë doen om seker te maak die onderliggende ekonomie is steeds bedrywig."
Die Nywerheidsontwikkelingskorporasie (NOK) het R3 miljard opsy gesit vir die aanskaffing van noodsaaklike mediese voorraad.
Die Small Enterprise Finance Agency het goedkeuring gegee dat leningsbetalings vir 'n periode van ses maande uitgestel word.
Die regering het ook R1,2 miljard herprioritiseer om verligting te bied aan kleinboere en 'n bydrae te maak tot voedselsekerheid.
Die regering se Solidarity Fund, wat ingestel is om hulpbronne van maatskappye, organisasies en individue te bekom om die verspreiding van die koronavirus te bekamp, het reeds R2,2 miljard ingesamel.
"R1 miljard is reeds geallokeer om handskoene, gesigmaskers, toetsstelle en ventilators aan te koop," het die president gesê. Die fonds sal ook humanitêre verligting bied aan kwesbare huishoudings, bykomend tot die R400 miljoen wat die regering opsy gesit het vir maatskaplike verligting.
"Al hierdie pogings gaan egter nie voldoende wees om behoeftes teen die impak van die pandemie te beskerm nie. Dit gaan ook nie die verligting bied wat ondernemings en hul werknemers benodig nie. Bykomende buitengewone maatreëls sal in die volgende paar weke ingestel moet word om die skielike verlies aan inkomste aan maatskappye en individue te absorbeer. Ons is in 'n situasie waar ons vinnig moet reageer met buitengewone metodes, 'n situasie wat vernuwing en die mobilisering van elke hulpbron gaan benodig.
"Die kabinet sal 'n omvattende pakket van dringende ekonomiese maatreëls ontwikkel om te reageer op die onmiddellike krisis en die erge ekonomiese uitdagings wat in die komende maande ons in die gesig gaan staar. Verdere aankondigings hieroor sal binnekort gemaak word."
Salarisvermindering vir hoëlui
Ramaphosa het gesê uit die samelewing het maatskappye en individue na vore gekom om finansiële en ander bystand te lewer. "Om hierdie poging te ondersteun, het ons besluit dat die president, adjunkpresident, ministers en adjunkministers elkeen 'n eenderde vermindering in hul salarisse sal neem vir die volgende drie maande. Hierdie deel van hul salarisse sal aan die Solidarity Fund geskenk word."
Hy doen 'n beroep op ander hoëlui en uitvoerende hoofde van groot maatskappye om ook 'n soortgelyke gebaar te maak.
"Ons stryd teen die koronavirus vereis fundamentele verandering in gedrag van ons almal. Totdat die virus onder beheer is, geld dieselfde reëls. Moenie blad skud nie, moenie iemand omhels nie, moenie te naby aan mekaar sit nie, en alle ander vorme van fisiese kontak waardeur die virus oorgedra kan word, moet vermy word. Ons moet steeds ons hande gereeld en deeglik was.
"Ons moet steeds die riglyne respekteer wat ook al ingestel word op ons beweging en ons daaglikse lewens."
Hy het gesê hierdie naweek is 'n gewyde tyd vir talle Suid-Afrikaners. "Talle sal dit moeilik vind om nie tyd saam met vriende en familie te spandeer nie. Ek vra dat julle vanaand aan almal in ons land sal dink wat kwesbaar is, behoeftig is en alleen is. Doen wat jy kan om hulle las te verlig.
"Hierdie is 'n moeilike tyd vir ons almal, maar ons dra die boodskap van Paasfees in ons harte. Dit is 'n boodskap van hoop, herstel en opstanding. Terwyl ons hierdie pad saam loop, terwyl ons saam veg teen die pandemie, bly ons sterk, verenig en vasbeslote. Baie word van jou gevra, baie meer as wat ooit van jou gevra moet word, maar ons weet dit is 'n kwessie van oorlewing. Ons durf nie misluk nie. Ons sal herstel. Ons sal oorwin. Mag God Suid-Afrika seën."
Het die regering al raalgesien hoeveel mense janter nogsteeds in die strate rond. Dan help dit niks. Ons wetgehoorsames sit by die huis en ry net rond as ons basiese kos benodig, maar in die middestad gaan dit mal. Dan sal die afsondering mos nie werk nie. Almal moet tuis bly behalwe diegene wat noodsaaklike dienste verskaf
Ek kan verstaan dat hy die sleg ekonomiese nagevolge van lockdown gaan gebruik om wit besighede by te kom, vas te vat en te ruïneer. Dis seker maar deel van die ewige straf wat ons moet dra vir apartheid.
Maar het hy ooit daaraan gedink dat dit die ekonomiese insinking na lockdown ook sy eie mense, sy eie ras, gaan benadeel?
Wat n blerrie grap, die sirkus raak net groter en groter want die virus bly versprei omdat so baie mense nog rondbeweeg. . Ironies is diegene wat nie anc gestem het nie is wetsgehoorsaam en bly tuis,die wat wel gestem het vee hul af aan die wet en opdrag wat hul president ingestel het… Ek wonder soms hoe sou die regering voor 1994 die situasie gehanteer het. Die president sny sy salaris met n derde, maar honderde van die mense kry op die oomblik geen inkomste, ek dink dieselfde moes vir hom en sy kabinet gegeld het aangesien hy in… Lees meer »
Wil nie veel sê nie maar die verlenging van inperking sal nie werk nie.Mense verarm en raak werkloos.Mense steur hul in elk geval nie daaraan nie.Duidelik is daar geen afname van infeksies nie só iewers doen iemand iets verkeerd.Die pogings om n teenmiddel te kry,blyk maar power regoor die wêreld.Ek kan verkeerd wees maar my gut sê vir my China het reeds n teenmiddel wat hul nie wil deel met res van wêreld nie